Pretoria FM in hernieude stryd oor uitsaairegte(Foto: Verskaf) Die radiostasie Pretoria FM is in ŉ hernieude stryd om sy uitsaairegte gewikkel. Die mediareus Primedia het Pretoria FM by die Onafhanklike Kommunikasieowerheid van Suid-Afrika (Okosa) verkla omdat hy ook uitsendings na sy filiaalstasies doen – iets wat hy byna 30 jaar lank reeds doen. Pretoria FM het in 2010, 17 jaar ná die radiostasie op die been gebring is, die eerste keer ŉ vyf jaar lange gemeenskap-uitsaailisensie vir die groter Pretoria-streek gekry. In 2015 het hy ook die eerste keer lisensies vir sy filiaalstasies, Radio Wolkberg, Radio Kransberg, Radio Ysterberg, Radio Tafelkop, Radio Dagbreek, Radio Naboom en Radio Magaliesberg, ontvang en in dieselfde jaar is dié dienste onder die vaandel Pretoria FM saamgesnoer. Willie Spies, uitvoerende voorsitter van Pretoria FM, sê Primedia, wat onder meer die radiostasies Highveld, 702, Cape Talk en KFM in sy stal het, se beswaar is dat Pretoria FM in die proses onregverdig meeding met dié multimiljoenrandse kommersiële diensverskaffer. Primedia voer aan dit is ŉ oortreding van uitsaairegulasies en vra Okosa om Pretoria FM te beveel om die uitsendings te staak. “Spreekwoordelik het Goliat weer vir Dawid uitgedaag en Dawid sal moet veg.” Spies sê ŉ spesiale klagtetribunaal van Okosa, onder voorsitterskap van ŉ afgetrede regter, sal die saak op 23 September aanhoor. “Pretoria FM moet dus weereens – soos ons die afgelope 28 jaar gewoond geraak het – ons regte voor ŉ regter verdedig ná ŉ klagte deur ŉ magtige kommersiële mediamaatskappy,” sê hy. Die radiostasie moes hom in sy 28 jaar lange bestaan reeds verskeie kere tot die hof wend om te verseker dat sy stem oor die klankgolwe nie stilgemaak word nie. Spies sê die radiostasie moes sedert sy ontstaan ook voortdurend stry vir sy reg om ŉ Afrikaanse stem vir sy kultuurgemeenskap te wees. “In dié opsig het Pretoria FM sekerlik rekords oortref. Ons weet van geen ander radiostasie wat agt keer hof toe moes gaan om sy uitsaairegte te beskerm nie. Sukses in ŉ kritieke stadium voor die regte hof het telkens die deurslag gegee.” Spies sê soos vantevore sal die radiostasie nie oorgee nie, maar vir sy regte op elke moontlike platform veg – tot hy wen. “Ons gaan die beste regspan moontlik bymekaar kry en ons gaan ons reg verdedig om Afrikaanse radio vir Afrikanermense aan die gang te hou en sterker te maak.” Spies sê Pretoria FM se luisteraarstal groei deurlopend en die stasie gaan van krag tot krag. “Terwyl die staatsbeheerde SABC agteruitgaan en mense moes aflê, kon die gemeenskapsgedrewe Pretoria FM groei, want ons word aan die gang gehou deur die ysterwil van ons mense. “Ons glo inderdaad dat gemeenskapskrag die deurslag kan gee wanneer die staat deur korrupsie en agteruitgang verkrummel,” sê Spies.